Polisieminister wil McBride skorsRobert McBride. Foto: Werner Beukes/SAPA Steven Budlender, McBride se regsverteenwoordiger, het aan die hof gesê die aansoek hou verband met ŉ brief wat Woensdagoggend aan sy kliënt gestuur is waarin hy versoek word om teen die einde van Vrydag redes aan te voer oor hoekom hy nie geskors moet word nie. Budlender het bevestig dat McBride nog nie geskors is nie en dat daar ooreengekom is dat dit nie sal gebeur voor uitspraak gelewer is nie. Budlender het die hof versoek om Nathi Nhleko, minister van polisie, se besluit om McBride te skors, onwettig en ongeldig te verklaar. “Hierdie is nie ŉ indiensnemingsaak nie. Dit is ŉ saak oor die fundamentele onafhanklikheid van Opod. Indien my kliënt geskors word, sal dit ernstige skade aan Opod tot gevolg hê. Die enigste manier hoe die hoof van ŉ onafhanklike liggaam wettiglik geskors kan word, is deur ŉ parlementêre uitspraak. Die bepalings moet voldoende beskerming aan die hoof van Opod bied.” Uitspraak is tot Woensdag voorbehou.